Над 200 остават барикадирани в Политехническия университет в Хонконг - Телевизия Европа
Над 200 остават барикадирани в Политехническия...
Повече от хиляда ареста са били извършени в Хонконг само през последните 24 часа. Протестиращи младежи все още се намират в Политехническия университет и не иска да излязат заради страх, че ще бъдат задържани. На този фон Китай ясно заяви, че скоро ще предприеме нужните стъпки, за да спре случващото се в автономния град.
Над 200 протестиращи остават барикадирани в Политехническия университет в Хонконг. Полицията е обградила кампуса и е готова да арестува всеки дръзнал да избяга от сградата. Някои вече излязоха от там по въжета и на мотоциклети. Гледките в Хонконг са като от филм. Само за последните 24 часа униформените са задържали над хиляда души. От началото на протестите през юни арестувани са били 5 хиляди. Демонстрантите не спират да свидетелстват за полицейско насилие, като новият началник на силовото звено в Хонконг, не отрича, че всеки получавал каквото си е заслужил.
Уонг Уей Шун, висш оперативен полицай:
„Не си и помисляйте да подкрепяте протестиращите по улиците. Вие не трябва да се намирате на места, където има насилие. Ако сте там и сте си сложили маска и покажете агресия срещу нас – ние от полицията ще използваме всички сили, за да ви изправим пред правосъдието.“
Според запознати, барикадираните в университета вече нямат храна и вода. Не е ясно още колко време ще издържат вътре преди да се предадат. Междувременно, китайското правителство намекна, че скоро търпението към протестите в Хонконг ще свърши. Китайският посланик във Великобритания заяви във вторник, че Пекин разполага с достатъчно сила, за да спре размириците в Хонконг веднъж завинаги.